《和林子长韵》
宋代·袁说友

横塘老居士，官意云蹉跎。
归田百顷溪，一目真恒河。
春来几栉沐，昧者时工呵。
惟公独未然，计拙乐且多。
秧针破水面，照景成婆娑。
黄梅雨朝昏，已压前溪荷。
连旬听盆倾，颓空竞嵯峨。
城头望弥漫，湖海环丘坡。
横堤荡如洗，灭没相陂陀。
却闻城南围，千丈一水过。
坚壁了不动，坐胜洪涛波。
佛力与愿力，精意驯蛟鼍。
独此夏日雨，慰公春时蓑。
我方岁事忧，一饱今无何。
乞我黄淤秋，同此天地和。
不然遂弹铗，稍续冯君歌。

作者简介：（1140—1204）建宁建安人，流寓湖州，字起严，号东塘居士。孝宗隆兴元年进士。授溧阳主簿。历知池州、衢州、平江府，入为吏部尚书兼侍读。宁宗嘉泰三年，同知枢密院，进参知政事。罢以资政殿学士知镇江府。奉祠致仕。学问淹博，其疏奏多切时弊，诗文格调清新。任四川安抚使时，尝命属官辑蜀中诗文为《成都文类》。有《东塘集》。